Pa sit lank ná kinders se moordNkosinathi Emmanuel Ndlela (Foto verskaf) Nkosinathi Emmanuel Ndlela is Maandag in die hooggeregshof in Pietermaritzburg gevonnis ná hy skuld beken het op aanklag dat hy sy twee kinders, onderskeidelik drie en agt jaar oud, verlede maand in Esikhaleni vermoor het. Natasha Kara, woordvoerder van die Nasionale Vervolgingsgesag, het gesê Ndlela is twee lewenslange vonnisse opgelê. Ndlela (38) en sy vrou se huwelik het verbrokkel en sy het uit die huis getrek. Aangesien Ndlela nie die kinders wou laat gaan nie, het sy hulle by hul pa gelos. “Die beskuldigde het op 10 Augustus sy twee kinders verwurg en hulle opgehang – die een in die badkamer en die ander een in die slaapkamer. Hy het hom daarna aan die polisie oorgegee.” Senior staatsaanklaer Mbongeni Mthembu het ter verswaring van vonnisoplegging ŉ slagoffer-impakverslag aan die hof voorgehou wat die kinders se ma opgestel het. Mthembu het die hof versoek om ŉ vonnis op te lê wat as ŉ afskrikmiddel sal dien vir ander persone. “Die ma het in die verslag gesê die voorval het haar lewe drasties verander, aangesien haar kinders haar rede was waarom sy leef. Sy het gesê die beskuldigde het gewelddadig en onmenslik opgetree en hy het sy vaderlike pligte versuim. Volgens die ma is haar lewe nou betekenisloos.” Ndlela is tot lewenslange tronkstraf gevonnis vir elk van die moorde. Die vonnisse sal gelyklopend uitgedien word. Nonhlanhla Khoza, LUR vir maatskaplike ontwikkeling in KwaZulu-Natal, het die vonnisoplegging verwelkom. “Ek loof die toewyding en uitstekende ondersoekwerk deur ons wetstoepassers in hierdie saak. Hierdie vonnis stuur ŉ sterk boodskap dat kinders se regte en vroue se regte ook menseregte is.” Khoza doen ŉ beroep op alle lede van die samelewing om die slagspreuk te volg: “My kind is jou kind, jou kind is my kind” om ŉ land te skep waar kinders nie mishandel word nie.